﻿ Noul colonialism al online-ului Chipiul ori pălăria de colonialist, alb ori bej, înalt, în foi adunate în vărf și strunite într-o mică sferă de catifea, era, în copilăria mea, simbolul colonialistului (de regulă, englez) ce străbătea cu pușca în mână pădurile tropicale în căutare de resurse, triburi ce păreau a nu ști câtă nevoie aveau de a fi civilizaţi de o rasă pe care nu o mai văzuseră, ori pur și simplu, în bărbătească chemare către aventuri O copie caricaturală a personajului apare în minunatul film-poveste al lui Joe Johnston, Jumenji, unde Robin Williams scapă ca prin minute de a fi vânat de un astfel de erou stârnit de o pornire de răzbunare fără noimă, unul ce-și descarcă infernala pușcă automată în mai tot ce mișcă În vremurile de azi, colonialismul acesta terestru, uneori hulpav, atroce chiar (ca în durul roman document al lui Llosa, Visul irlandezului), alteori blajin și romantic, încărcat de exotic, plasând însă întotdeauna făţiș superioritatea albului faţă de localnic, s-a demonetizat, a pierdut teren, coloniile de odinioară au fost cedate înapoi foștilor proprietari și șepcile coloniale se mai găsesc doar prin muzee Colonialiștii, după ce au adus din colonii suficiente mirodenii, petrol, latex, sclavi și diamante, pentru a întoarce acolo la schimb radiouri, mașini, furculiţe, arme, bice, foamete, boli, războaie civile, biserici, precum și unele speranţe, au hotărât, cel mai adesea siliţi de revolta localnicilor ori de costurile care deveniseră prea mari în raport cu câștigurile, că trebuie să se întoarcă acasă Dialogul cu fostele colonii se poartă acum altfel, pe picior de egalitate cu oamenii locului, prin negociere și respectând regulile comerţului Și totuși lumea nu s-a dezbărat complet de colonialism Abia s-a stins cel clasic, terestru și s-au creat condiţii acum să prindă rădăcini un altul, mai mascat, mai subtil, mai neterestru Termenul de colonialism electronic a fost inventat de Tom McPhail, un canadian care și-a început cariera lucrând cu Marshall McLuhan, autorul Miresei mecanice1 și a Galaxiei Gutenberg2 McPhail a scris în 1981 o carte pentru SAGE, organizaţia profesională a administratorilor de sistem, intitulată Colonialismul electronic: viitorul radiodifuziunii și a comunicaţiilor internaţionale Cu aproape 10 ani înainte de apariţia internetului, McPhail vorbea despre pericolul manipulării maselor prin mijloacele de comunicaţii electronice Teoria colonialismului electronic dezvăluie apariţia unui nou concept de imperiu, unul care nu e bazat pe forţă militară sau pe achiziţii teritoriale ci pe controlul minţilor Semnalele de alarmă trase ipotetic de teorie la nivelul anului 1981, pot deveni astăzi, datorită progresului tehnic, posibile scenarii ale unei ascunse coaliţii mondiale împotriva individului 1 The mechanical bride – o operă de pionerat asupra efectelor reclamelor în cultură și civilizaţie 2 The Gutenberg Galaxy – prima dezbatere serioasă asupra efectelor mass mediei asupra civilizaţiei Nu putem să nu ne gândim că, în epoca cunoașterii, când e atât de actual sloganul Knowledge is power3, unii au trecut deja la acţiune Recent, acest truism dătător de idei în afaceri, dar și ameninţător în același timp, capătă noi valenţe în contextul dezvoltării știinţei webului semantic4 Cartea din 2001 a lui Hendler și Feigenbaum dezvoltă acest subiect Foarte interesantă devine acum posibilitatea de a integra cunoașterea furnizată disparat de utilizatorii webului (probabil milioane ori zeci de milioane de indivizi) în baze de date de mari dimensiuni În viziunea autorilor, metafora „cunoașterea reprezintă putere” muta astfel centrul de greutate dinspre o cunoaștere centralizată către una distribuită Numai că această dizolvare a cunoașterii umanităţii în mediile electronice este și ea în mâinile a doar câteva companii care sunt proprietare ale motoarelor de căutare, a mijloacelor de comunicaţie virtuale și a marilor weburi sociale: Google, Yahoo, Skype, FaceBook, etc Mai întâi, care sunt căile prin care individul poate fi devoalat de companiile care stăpânesc webul O bună parte din cunoașterea despre ceea ce suntem noi înșine se află acum în cu totul altă parte decât în memoria noastră, în agenda personală (cea pe care până mai dăunezi o ţineam închisă într-un sertar), ori în cunoașterea pe care un grup de prieteni apropiaţi o au despre noi Iată câteva exemple Navigarea pe Internet (locurile pe care le vizitezi) Se spune că în Londra nu ai unde te ascunde, pentru că imediat ce ieși pe stradă ești în orice moment înregistrat de cel puţin o cameră de luat vederi fixă Dacă vizitezi orașul la pas, traseul tău de pieton poate fi reconstituit integral de programe care prelucrează imaginile și sunt capabile să te recunoască în mulţimea de pietoni și să se refocalizeze asupra ta ori de câte ori ieși din cadrul unei camere și intri în al celei care filmează de cealaltă parte a colţului de stradă Nu de foarte mult timp, cam la fel se petrec lucrurile cu incursiunile tale pe Internet Fie că te aciuiezi pentru a naviga pe web prin localuri publice cum sunt Internet-Café-urile, ori stai comod acasă într-un fotoliu cu laptopul tău în braţe și navighezi, atâta vreme cât utilizezi smart-phone-ul sau i-pad-ul sau laptopul personal, care sunt protejate de un cod de acces și o parolă, locurile pe care le vizitezi sunt cunoscute cuiva și ar putea fi asociate identităţii navigatorului Site-urile pe care le vezi spun multe despre tine Ele reprezintă o parte din tine și cineva care ar avea acces la lista lor ar putea să-ţi facă un portret profesional și psihologic, dacă ar vrea 3 Atribuit de obicei lui Sir Fraces Bacon, deși el nu apare scris în lucrările lui, nici în latină nici în engleză A fost utilizat de Edward Feigenbaum pentru a potenţa noua putere pe care o dă informaţiei utilizarea calculatorului (Knowledge is power, and the computer is an amplifier of that power We are now at the dawn of a new computer revolution Knowledge itself is to become the new wealth of nations ) 4 Conform Consorţiului World Wide Web – o infrastructură care permite ca informaţiile existente în internet să fie partajate și refolosite de către aplicaţii de natură diferită Webul semantic identifică rolul primordial al conţinutului semantic al informaţiilor, dincolo de forma lor Motoarele de căutare (expresiile cu care cauţi) Vestitul motor de căutare Google lucrează permanent la tehnici de caracterizare complexă a utilizatorilor, de creare a unor portrete personalizate Sunt mai multe ambiţii puse în joc aici: pe de o parte, desigur, o cunoaștere de acest gen poate duce la regăsirea mult mai rapidă a informaţiilor după care umblăm pe web, iar listele de hit-uri întoarse de motor ar putea deveni mai relevante pentru noi Pe de altă parte, un profil profesional, cultural, artistic, asupra pasiunilor și sensibilităţilor noastre ar putea fi exploatat de companie, care ne-ar plasa alături, pe ecran, exact acele reclame la care am putea eventual reacţiona Pentru că din fiecare click pe care l-am articula pe un astfel de link, o fărâmă de cent, plătită de comerciant, se duce în buzunarul lui Google În felul acesta Google și alte companii care-și bazează activitatea pe internet încearcă să pătrundă în minţile clienţilor pentru a face mai relevante rezultatele căutărilor acestora, pe baza unor patternuri extrase din căutările precedente Partajarea de documente (textele pe care le scrii) Mai multe companii au creat facilităţi de partajare și editare colectivă a documentelor în mediul online5 Cu alte cuvinte, atâta timp cât lucrezi pe un calculator care are o conexiune la internet, dacă-ţi plasezi documentul într-un anumit spaţiu declarat partajat, el nu va mai sta numai pe discul calculatorului propriu ci și undeva în oceanul informaţional mondial, probabil pe unul sau mai multe servere6 În esenţă, orice modificare pe care tu o faci într-unul din fișierele astfel declarate se reflectă automat în secţiunea partajată O mulţime de avantaje decurg din acest comportament: oriunde ai călători, cu ori fără laptopul luat cu tine, poţi regăsi instantaneu acele documente Poţi să faci acest lucru inclusiv utilizând un smart phone În plus, poţi partaja documentele tale cu oricine dorești și, reciproc, poţi avea acces la orice document al unei echipe, oriunde ar fi membrii acesteia, în același loc toţi ori răspândiţi pe planetă, în orice moment de pe parcursul vieţii documentului, de la faza de manuscris până la forma lui finală Devine astfel extrem de comod lucrul în echipă Mai mult încă, în principiu, nu mai ai grija pierderii documentelor tale, în caz de deteriorare a discului, de pierdere a calculatorului, ori de calamităţi naturale Grija păstrării documentelor tale o are altcineva, compania căreia i-ai dat în grijă documentele tale În esenţă, această tehnică de partajare a documentelor este doar o faţetă a tehnologiilor de distribuire a calculului în reţele planetare Există mai multe variante ale acestora, cele mai cunoscute dintre ele fiind numite de specialiști cloud computing și grid În momentul de faţă, când toate calculatoarele de pe planetă sunt interconectate, poţi salva un document undeva pe glob și nu știi unde se duce, poţi rula un program undeva pe glob și habar n-ai în ce unitale centrală sunt efectuate calculele tale, deși senzaţia pe care o ai este că totul se petrece doar în calculatorul tău În adevăr însă, după ce datele îţi sunt aduse cine știe de unde și calculele au fost efectuate cine știe unde, doar rezultatele îţi sunt transferate din nou în ecranul tău Cu adevărat, oceanul informaţional își merită metafora de calcul în nori 5 Cele mai utilizate tehnologii de acest gen sunt DropBox și Google Share 6 În limbajul IT, serviciile de acest gen se numesc cloud-sync Poșta electronică (mesajele pe care le scrii) Cu excepţia părinţilor mei (mama va împlini 82 în toamnă, iar tata se apropie de 90) și a nepoţelului mau Andrei (de 3 ani și jumătate), nu mai știu azi pe nimeni printre toţi cunoscuţii mei care să nu folosească poșta electronică Părinţii nu mi s-au părut a fi în mari nevoi fără ea și nici Andrei până o învăţa să scrie Să fie sănătoși! Pentru anumite meserii însă această formă de comunicare a devenit indispensabilă: ea poate reprezenta cea mai rapidă formă de transfer de informaţii între departamentele unei companii, ca să dau doar un exemplu Ușa colegului meu Dorel dă în aceeași săliţă interioară ca și a mea, dar când am a-i spune ceva îi trimit un email Noi doi nu facem parte însă din cazurile cele mai disperate, pentru că din când în când mai vorbim la telefon, ba chiar ţin minte o zi, destul de recentă, când i-am bătut la ușă Ajung la serviciu si deschid poșta și găsesc în ea ce am de făcut pe ziua de azi Mai rău e că găsesc în ea și o mulţime de lucruri de care nu am nevoie Dacă aceleași mesaje ar fi transmise prin mijloace clasice, adică prin poșta de suprafaţă, m-ar aștepta la ușă în fiecare dimineaţă cam 4-5 kg de scrisori ori pachete, conţinând scurte comunicări, vești de interes general, rapoarte tehnice, teze de licenţă, de disertaţie ori de doctorat, tabele, poze, filme, înregistrări muzicale, reclame etc 7 Pe cele mai multe le-aș arunca la coș fără să le deschid Ca să fiu informat în ritmul în care au anumiţi expeditori nevoie de răspunsul meu, poștașul ar trebui să vină la ușa mea mereu și mereu, de mai multe ori pe zi Aproape că fiecare cetăţean ar trebui să aibă poștașul propriu Toţi cei care ne scriu ne solicită atenţia Aș zice că mai toată planeta vrea ceva de la mine Primesc mesaje de la persoane care nu m-au văzut niciodată și care nu știu de existenţa mea Și totuși îmi scriu Ajunse la mine, mesajele lor devin spamuri Desigur, mă refer aici doar la cele care nu sunt detectate de filtrele montate în diverse servere, al căror rol este tocmai acela de a mă proteja de ele Nu mă interesează câtuși de puţin oferta respectivilor dar îmi trebuie câteva secunde să citesc titlul mesajelor și să le marchez pentru a fi șterse Pierd astfel minute bune, probabil zeci de minute ca să fac curăţenie în poșta Și totuși, nu reușesc să arunc la coș tot ce nu-mi trebuie În poșta mea, pe cele două adrese pe care le folosesc, se află în acest moment 16 969 de mesaje necitite La unele dintre ele ar fi trebuit să răspund și le cer smerit scuze celor care mă citesc acum și care nu au mai primit niciodată un răspund la un mesaj trimis mie acum foarte mult timp, care se poate să fi fost foarte important pentru ei Există o coaliţie mondială care atentează la timpul meu Sunt indivizi pe planetă care îmi fură secunde din viaţă și din cauza cărora nu ajung să răspund celor care ar merita atenţia mea Presupunând că ștersul spamurilor mi-ar lua numai 10 minute zilnic, asta ar înseamna cam o oră pe săptămână, adică 52 de ore pe an, ceea ce e echivalentul a mai mult de 2 zile Într-o viaţă activă de 60 de ani, revine că șterg mesaje care nu mă privesc personal 120 de zile, adică 4 luni! 4 luni din viaţa mea pe care mi le fură niște semeni de-ai mei Imaginaţi-vă că Dumnezeu v-ar spune că nu mai aveţi de trăit decât 4 luni Dar că aceste 4 luni trebuie să le petreceţi ștergând mesaje! Marea curăţenie de dinainte de marea trecere Să mă ierte Dumnezeu, aș vrea să-mi trăiesc cum îmi place 7 Recunosc că aceste cifre nu reflectă vreun calcul riguros și nici vreun experiment empiric (printre altele din grijă pentru pădurile noastre) ultimele 4 luni De aceea poșta mea are atâtea mesaje nedeschise Dar coaliţia există și toţi suntem atinși de ea Odată l-am surprins pe un bun prieten când își făcea ordine în poștă, plasând fiecare mesaj într-un director anume, în funcţie de tipul lui Structura de directoare a utilitarului lui de poștă electronică trebuie să fi avut între 50 și 100 de directoare și sub-directoare O adevărată structură de disc de calculator Iată o altă ocupaţie care nu exista înainte de a apare această invenţie La mine stau toate într-un singur director Le găsesc totuși amintindu-mi fie numele celui care mi l-a trimis sau căruia i l-am trimis, fie ceva de prin conţinutul lui Dar ștersul și triatul mesajelor nu reprezintă nimic în comparaţie cu răspunsul la ele Oricine știe că ideea de a le citi în ordine și a le răspunde tot așa nu funcţionează pentru că unele sunt mai grabnice decât altele Ca urmare le iau într-o ordine care mi se pare a-mi optimiza cel mai bine urgenţa, în balans cu timpul necesar rezolvării lor Cele cu adevărat greu de rezolvat le marchez ca „necitite” pentru a ieși din nou în evidenţă De aceea nu de puţine ori, fiind mereu împinse în josul paginii întâi a Inbox-ului, la un moment dat acestea ies din pagină și atunci șansa de mai da de ele se împuţinează drastic Au reușit să-mi complice existenţa un număr de zile, ca un ghimpe în talpă, ca o jenă în minte Așadar, aproape că aș putea spune că mi-am făcut datoria faţă de expeditor Blogurile și forumurile (opiniile pe care le exprimi) Îi pizmuiesc pe cetăţenii cinstiţi care-și au bloguri Pe de o parte, pentru că dispun de un timp care le permite să dedice atât de mult din el acestei pasiuni Pe de altă parte, pentru consideraţia pe care o au și pe care nu obosesc să și-o declare public, de-a lungul unor perioade atât de îndelungate (viaţa însăși a blogului respectiv), asupra propriei persoane Pentru că numai cineva care crede cu convingere că are lucruri importante de spus celorlalţi ajunge să întreţină un blog Ei sunt un fel de pastori ai unei comunităţi, având ambiţia să-și consolideze un grup, să și-l păstreze și să și-l înmulţească Ei nu sunt plictisiţi să le răspundă la toţi, nu sunt enervaţi de pseudonime tembele, sunt rezistenţi la atacuri brutale la persoană ori la greșeli de ortografie și nu au alergie la sudălmi Însă, revenind la paradigma pe care încercăm să o dezvoltăm aici, că nicăieri nu te mai poţi ascunde în Internet, sau că, oriunde ai călca în spaţiul virtual, lași urme care îţi pot influenţa evoluţia ulterioară, trebuie să le dau o veste proastă anonimilor, celor care se bagă în vorbă pe bloguri și forumuri cu masca pe figură Nu vreau să ajung atât de departe încât să insinuez că mașina de pe care îţi tastezi porecla și parola (numai de tine știută), așezându-te comod în scaun cu chef de a da iama și a-ţi lăsa impresiile prin câteva bloguri, te-ar putea trăda pentru că un Big Brother necunoscut dar infernal ar asocia-o, într-o bază de date gestionată de el, cu adevărata ta identitate, plasând așadar, în dosarul ce ţi-i dedicat, invectivele pe care le torni în capul altora și cărora vrei să le pierzi urma prin imensitatea spaţiului virtual Strict tehnologic, desigur, o monstruozitate de acest gen e posibilă și dacă o firmă-gangster de comunicaţie digitală (de tipul celor care „dau netu’ acasă”), sau una din clasa SIE/SRI/CIA, și-ar pune în cap să te ţină sub observaţie, n-ar avea nicio dificultate, pentru ei neexistând identitate falsă, pe care să ţi-o iei cu scopul de a o ascunde pe cea adevărată, care să nu poată fi dată pe faţă Se știe că astfel de intruziuni în viaţa privată sunt interzise prin lege (dar care lege nu poate fi încălcată?) Mă refer la o altfel de urmărire, care e însă perfect legală Una de o natură mai subtilă și mai incitantă din punct de vedere știinţific O seamă de cercetări recente își propun să dezvolte metode capabile de a urmări à la long și de a clasifica interacţioniștii blogurilor și forumurilor Intervenţiile aceluiași individ pot fi acumulate și o caracterizare a lui poate fi formată în timp, incluzând trăsături de natură culturală și psihică Prin relaţionarea mai multor caracteristici diferite, poate fi schiţat un portret robot al individului care se ascunde sub un pseudonim Uneori, portrete identice pot fi suprapuse fără riscul de greșeală, ceea ce face ca schimbarea identităţii virtuale și migrarea dintr-un blog în altul și dintr-un forum în altul să nu mai ofere o rupere perfectă a identităţilor Astfel de studii sunt inofensive pentru utilizatorul cyberspaţiului, dar din ele pot beneficia companiile de mass-media, politicienii și chiar autorii de comentarii politice pentru a canaliza ieșirile lor în spaţiul public virtual, fie pentru a-și mări vânzările publicaţiilor, pentru a câștiga anumite tipuri de votanţi în campaniile electorale, ori pentru a-și regla tirul discursiv pe anumite categorii de cititori Într-un fel și acest lucru reprezintă o manipulare, pentru că un alegător ar dori să-și cunoască candidatul dintr-o postură neviciată de un feedback care vine chiar din partea lui, adică ar dori să nu primească un discurs creat anume pentru el și în scopul câștigării votului lui Concluzia e că tehnologiile actuale fac posibilă o influenţare a minţii tale imediat ce ai deschis gura în Internet N-am pomenit în acest eseu un alt fel de pericol, cel indus de nesiguranţa sistemelor de comunicaţie electronică, de „sorburile” de informaţii induse voit de răufăcători Niciun software nu e perfect în privinţa securităţii iar internetul e plin de capcane și nu puţini sunt cei care încearcă să ne fure ceea ce ne aparţine Dar acest gen de furt e de când lumea și, mai mult sau mai puţin, suntem obișnuiţi cu astfel de pericole pentru că ele pândesc și în lumea reală Doar forma de manifestare e diferită Din ce în ce mai mult, modul de viaţă al omenirii este influenţat de comunicaţiile electronice Copiii noștri cresc alături de calculator așa cum noi am crescut alături de telefon Ei nu-și pot imagina că se poate trăi fără el Fiecare epocă a avut „tehnologia” ei dominantă care a influenţat, mai mult ori mai puţin, cultura și civilizaţia A noastră e, în mod evident, tributară informaticii Este oare evoluţia noastră, ca civilizaţie și cultură, marcată negativ de evoluţia tehnologiilor informaţionale? Suntem acaparaţi și la discreţia unui imperiu negru, monstruos și atotputernic? Suntem manipulaţi la nivel mondial? Mai suntem noi oare liberi? Ni se pregătește oare ceva rău de către marile companii? Media digitală ne influenţează oare minţile, atitudinile, valorile, ori chiar limbajul nostru? Mi-e greu să răspund cinstit la întrebările astea Pot să spun doar ceea ce cred eu personal, ca informatician și cetăţean, cu tărie, anume că societatea noastră va continua să fie una inocentă, neatinsă major de infiorătoarele pericole pe care tehnologia modernă le face posibile Rămâne însă în sarcina fiecărui individ să se apere singur de multe alte pericole care nu existau până acum, așa cum crede cel mai bine de cuviinţă Mă refer la acelea care nu sunt manifestarea unor manipulări externe dar reprezintă efecte laterale ale tehnologiei, cum ar fi: timpul pierdut pe internet, atracţia bolnăvicioasă pe care copiii noștri o manifestă pentru jocurile video în detrimentul cărţilor, corupţia derizorie a siturilor sociale, falsa impresie de participare la cultură pe care o dau anumite bloguri etc Abstract As citizens of the modern world, we are attached with incredible many threads to a virtual world Most of our personal data stay somewhere on the cloud Big companies that master the web know about us a lot more than it would be comfortable for us to think Are there any threats in this game? Is our evolution, as civilisation and culture, negatively influenced by the information technologies? Are we in the hands of a monstrous, invisible, all mighty Big Brother that controls us? Are we still free? Does digital media influence our minds, attitudes, values, or even our language? More questions than answers in this essay Key words: internet, social media, forums, blogs, e-mail, electronic communication, search engines, document sharing, insecurity, exposure 